የአዲስ አበባ ዩኒቨርሲቲ ለፕሬዚዳንት ኤርዶጋን የክብር ዶክትሬት ሰጠ
 – የአዲስ አበባ ዩኒቨርሲቲ ሴኔት በኢትዮጵያ ይፋዊ ጉብኝት በማድረግ ላይ ላሉት ለቱርክ ሪፐብሊክ ፕሬዚዳንት ታይፕ ሪቼፕ ኤርዶጋን የክብር ዶክትሬት ሰጠ።የኢፌዴሪ ፕሬዚዳንት ዶክተር ሙላቱ ተሾመ ትናንት በአዲስ አበባ ዩኒቨርሲቲ ራስ መኮንን አዳራሽ በተካሄደው የክብር ዶክትሬት አሰጣጥ ሥነሥርዓት ላይ እንደተናገሩት፤ ፕሬዚዳንት ታይፕ ሪቼፕ ኤርዶጋን የአገራቸውን ፖለቲካዊ፣ኢኮኖሚያዊና ማህበራዊ እድገት እንዲረጋገጥ ከፍተኛ ሚና ከመጫወታቸው ባሻገር በዓለም ላይ ሰላምና ደህንነት እንዲሰፍን የጣሩ መሪ ናቸው። ይህንና ሌሎችንም አስተዋጽኦዋቸውን ከግምት በማስገባት የአዲስ አበባ ዩኒቨርሲቲ ሴኔት እና ቦርድ በወሰነው መሠረት የክብር ዶክትሬቱ ሊበረከት ችሏል።በኢትዮጵያ እና በቱርክ እንዲሁም በአፍሪካ መካከል ለተፈጠረው መልካም ግንኙነት የፕሬዚዳንት ኤርዶጋን አስተዋጽኦ ከፍተኛ መሆኑ የጠቀሱት ፕሬዚዳንት ሙላቱ፤ ከዓመታት በፊት የሀገሪቷ ጠቅላይ ሚኒስትር እያሉ ከሰሀራ በታች ከሚገኙ የአፍሪካ አገሮች ጋር ግንኙነት ለማጠናከር ባደረጉት እንቅስቃሴ ኢትዮጵያን መነሻ ማድረጋቸውን አስታውሰዋል።በሥነ ሥርዓቱ ላይ የተገኙት የፌዴሬሽን ምክር ቤት አፈጉባኤና የአዲስ አበባ ዩኒቨርሲቲ የቦርድ ሰብሳቢ አቶ ካሳ ተክለብርሃን እንደገለጹት፤ ዩኒቨርሲቲው የአገራቸውንና በሌሎች አገራት የሚገኙ በርካታ ሰዎችን ሕይወት ለመቀየር ከፍተኛ ጥረት ላደረጉት የቱርክ ፕሬዚዳንት የክብር ዶክትሬት መስጠት በመቻሉ ክብር ይሰማዋል።የአዲስ አበባ ዩኒቨርሲቲ ከቱርክ ዩኒቨርሲቲና ከሌሎች የልማት ተቋማት ጋር በትብብር ለመስራት የሚያደርገውን ጥረት አጠናክሮ እንደሚቀጥል የጠቆሙት አፈጉባኤ ካሳ፤ ከቱርክ መንግሥት ለሚደረገው ድጋፍም ምስጋናቸውን አቅርበዋል።የአዲስ አበባ ዩኒቨርሲቲ ፕሬዚዳንት ዶክተር አድማሱ ጸጋዬ ለቱርኩ ፕሬዚዳንት የተሰጠውን የክብር ዶክትሬት አስመልክቶ «በኢትዮጵያና በቱርክ መካከል ያለውን ግንኙነት ለማሳደግ ባለፉት አስር ዓመታት ባደረጉት ጥረት፤ በአፍሪካ ጉዳዮች ላሳዩት ቁርጠኝነት እና ለተጨቆኑ ሕዝቦች ፍትህ ለማስገኘት ባሳዩት ተነሳሽነት የክብር ዶክትሬቱ ተሰጥቷል» ብለዋል።«በእርስዎ አመራር ቱርክ የአፍሪካ ዋንኛ አጋር ሆናለች ያሉት» የዩኒቨርሲቲው ፕሬዚዳንት፤ የቱርክ መንግሥት ምሥራቅ አፍሪካን ለማረጋጋት በሶማሊያ ያደረገውን ጥረት አድንቀዋል። ኢትዮጵያም የእነርሱን የሰላም ራዕይ እንደምትጋራ አመልክተዋል።የክብር ዶክትሬቱ የተሰጣቸው ፕሬዚዳንት ታይፕ ሪቼፕ ኤርዶጋን ለዩኒቨርሲቲው እና ለኢትዮጵያ መንግሥት ያላቸውን ከፍተኛ አክብሮት ገልጸው፤ ሁለቱ አገሮች ያላቸውን የረጅም ዓመታት የታሪክና የሃይማኖት ግንኙነት ወደ ላቀ ምዕራፍ እየተሸጋገረ መሆኑን ገልጸዋል፡፡«ኢትዮጵያ ለሌሎች አገሮች የመቻቻል ተምሳሌት ነች» ያሉት ፕሬዚዳንቱ፤ በሃይማኖቶች መካከል የሚታየው እኩልነት ሙስሊሞች ወደ አገሪቷ ከገቡ ጀምሮ እንደሚንጸባረቅ ተናግረዋል። ሁለቱ አገሮች «ሽብርተኝነትን ለመከላከል፣ በኢኮኖሚ፣ በትምህርትና እና በሌሎችም የጋራ ጉዳዮች ይሰራሉ» ብለዋል።